CHIC วิ่ง 3 วันพุ่ง 21% เก็งยอดขาย-ประมูลงานใหม่ ดันรายได้ปีนี้โตทะลุ 20%
CHIC บวกยาว 3 วันทะยาน 21% ลุ้นยอดขายเพิ่ม-ประมูลงานใหม่ต่อเนื่อง ดันผลงาน Q3 สดใส คาดรายได้ปีนี้โตกว่า 20%
CHIC บวกยาว 3 วันทะยาน 21% ลุ้นยอดขายเพิ่ม-ประมูลงานใหม่ต่อเนื่อง ดันผลงาน Q3 สดใส คาดรายได้ปีนี้โตกว่า 20%
22 ก.ย. 2565

ผู้สื่อข่าวรายงานว่า วันนี้ (22 ก.ย.65) ราคาหุ้น บริษัท ชิค รีพับบลิค จำกัด (มหาชน) หรือ CHIC ณ เวลา 10:10 น. อยู่ที่ระดับ 1.13 บาท บวก 0.09 บาท หรือ 8.65% สูงสุดที่ระดับ 1.16 บาท ต่ำสุดที่ระดับ 1.11 บาท ด้วยมูลค่าการซื้อขาย 104.40 ล้านบาท

ทั้งนี้ราคาหุ้น CHIC ปรับตัวขึ้นมาต่อเนื่อง 3 วันติดนับตั้งแต่ราคาหุ้นปิดที่ระดับ 0.93 บาท เมื่อวันที่ 20 ก.ย. 65 คิดเป็นการปรับตัวเพิ่มขึ้น 0.20 บาท หรือคิดเป็น 21%
โดยก่อนหน้านี้ นายกิจจา ปัทมสัตยาสนธิ กรรมการผู้จัดการ CHIC เปิดเผยว่า ทิศทางธุรกิจไตรมาส 3/65 มีแนวโน้มเติบโตดีต่อเนื่อง จากยอดขายสินค้าหน้าร้านเพิ่มขึ้น การใช้จ่ายต่อบิลอยู่ในระดับสูง อีกทั้งบริษัทเดินหน้าประมูลงานโครงการแนวสูง มูลค่าโครงการ 20-50 ล้านบาทต่อเนื่อง ขณะเดียวกันเร่งขยายฐานลูกค้า สร้างโอกาสการเข้ารับงานให้ธุรกิจบริการออกแบบตกแต่งครบวงจร “Chic Design Studio”
สำหรับธุรกิจบริการให้เช่า รับจัดตกแต่งเฟอร์นิเจอร์และของตกแต่งบ้าน “Chic Rent In Style” มีกระแสตอบรับที่ดี เตรียมขยายฐานลูกค้ากลุ่มบริษัทรับจัดงาน ผู้ประกอบการอสังหาฯ เพิ่ม อีกทั้งบริษัทมุ่งเน้นพัฒนากลยุทธ์การตลาด O2O (Online to Offline) สามารถเข้าถึงกลุ่มเป้าหมายได้ครอบคลุมทั่วประเทศ
นอกจากนี้บริษัทเริ่มเข้าดำเนินการปรับปรุงพื้นที่สาขาบางนา และสาขาราชพฤกษ์ รองรับความต้องการผู้เช่ารายใหม่ๆ เข้ามาเช่าพื้นที่ช่วยสร้างรายได้ประจำ ผลักดันให้รายได้รวมในปีนี้เติบโตมากกว่า 20%